Ńdɔ̄ á fɔ̄ɔ̄ á ngábɔ̄ nâ, ábōg Ńtondôbə ǎ ngayi yǎ nɔŋ Éli á yób á ńkulu. Éli bân Elizé bə́ ngábə́ bə́ kələ á zēn dzābá bə́ sɔ̂ á Gilgal. 2Ńdɔ̄ Éli a ngádzó ai Elizé nâ: “Líígī vá, makogolan ai wa; amú Ǹtondôbə a lóm mā á Bétɛl.” Ńdɔ Elizé a ngádzó nâ: “Sɔŋ hə anə́ Ńtondôbə a və̌, ai wǎmēn ásə mǎngākāān kig ai wa !” 3Ńdɔ̄ bə́ ngásigi á Bétɛl. Ńdɔ̄ bɔ́n bəprofɛ́d yā bə́ ngábə́ á Bétɛl bə́ ngákə tóban ai Elizé, bɔ́ ai nyé nâ: Yə wayəm fɔ́ɔ́ naa ámōs nyū, Ǹtondôbə a yi wa nɔŋ ńtī woe á ńlō á yób ? Ńdɔ a ngádzó nâ: “Maa mayə̌m fə̄ nálā, tɔbɔ́gán bivól !” 4Éli nyé ai nyé nâ: “Líígī vá makogolan ai wa; amú Ńtondôbə a lóm mā á Yēríko.” Elizé nyé nâ: “Sɔŋ hə anə́ Ńtondôbə a və̌, ai wǎmēn ásə mǎngākāān kig ai wa.” Ńdɔ̄ bə́ ngákə̄ á Yēríko. 5Ńdɔ̄ bɔ́n bəprofɛ́d yā bə́ ngábə́ á Yēríkō bə́ ngákə̄ ábə Elizé, bɔ́ ai nyé nâ: “Yə wayəm fɔ́ɔ́ naa ámōs nyū, Ǹtondôbə a yi wa nɔŋ ńtī woe á ńlō á yób ? Ńdɔ a ngáyalan nâ: “Maa mayə̌m fə̄ nálā, tɔbɔ́gán bivól.” 6Ńdɔ̄ Éli a ngádzó ai nyé nâ: “Líígī vá, makogolan ai wa; amú Ǹtondôbə a lóm mā á Yórdan.” Elizé nyé ai Éli nâ: “Sɔŋ hə anə́ Ńtondôbə a və̌, hə anə́ wāmēn ó və̌, mǎngākāān kig ai wa !” Ńdɔ̄ á bə́ ngákə̄bɔ́ bə́bɛ̄. 7Ńdɔ̄ bɔ́n bəprofɛ́d mə̄wóm mə́tán bə́ ngákə̄ bátoŋ bɔ́, bə́ kə́ bɔ tə́bə̄ ósú óyǎb nālí, Éli bân Elizé bɔ̌ bə́ kə́ kom étīé á mgbág Yórdan. 8Éli a nɔŋɔ́ éwɔ́man ávə́b dzíé, a mǎn vúl, a bímí óswé: ó tsígí bitun bíbɛ̄; bân Elizé bə́ ngadaŋ məkǒl mīńkód. 9Ǹnyie anə́ bə́ ngáman daŋ, ńdɔ̄ Éli a dzó ai Elizé nâ: “Dzǎgī é dzóm wāyi, mə́ və wa, ósúsúa yə̄ nâ bâkə ai ma. “Elizé nyé nâ: “Bɔ̌ tə́ nâ ǹsísīm wóe ó sus ábə ma á táŋ biyɔŋ bíbɛ̄.” 10Éli nyé nâ: “Wadzai é dzóm é nə́ áyē; hədá, ngə́ ó yēn mā éyɔŋ báyi kə ai ma, wayi bǐ é dzóm wādzai; təge ai nálā, wǎyǐ kig bi dzóm.” 11Bə́ wulugu nálā, bákə bálɛ̂, ńdɔ fɔ́ɔ́ ékālíg ndóan ai bikabilí bí ndóan bí ngátə́bə bɔ́ á zāŋ ényɔ́ álī, ényɔ́ álī; Éli ǎ ngabɛ́d á yób, á ńkulu étē. 12Elizé a ngáyi yén nālá, a və́ə́ fɔ̄ɔ̄ kíŋ nyé nâ: “Ǎ tārá, ǎ tārá ! Ekálíg bítā Ísraɛ̂l ai bíkabilí bíé !” Təgě fə bǎd yén Éli.